  Виталий Пронин Поисковикъёс А. Осинцевлэсь самолётсэ потто.Таяз толалтэ пӧртэм улосвылъёсысь поисковикъёс шедьтӥзы Быдӟым Отечественной война вакытэ бырем кӧня ке улосчиосмылэсь лысьӧмъёссэс. Куд-огезлэн ӵыжы-выжыоссы сюризы ни.Карелиысь поисковикъёслэн тыршеменызы, 76 ар ортчыса, вордскем палъёсаз берытскиз Кизнер ёросысь Новая Заря гуртын вордскем Яков Васильевич Векшин. Улосчимы 1942-тӥ арысен ивортэк ышемен лыдъяськиз. 22-тӥ южтолэзе солэсь лысьӧмъёссэ Можга каре вайизы. Отын али улэ ожгарчилэн внучкаез Тамара Бернатова. Яков Васильевич Векшинэз кузпалыз но нылыз вӧзы ватозы. Нылыз быдэс улонзэ возьмаз атаез сярысь кыӵе ке ивор. Но тодыса ӧз вутты, миым сӥзьыл улонысь кошкиз.Толшор кутсконын эшшо одӥгзэ Удмуртиысь бырем ожгарчиез шедьтӥзы Новгород улосвылысь Холм карысь поисковикъёс. 3 ар ӵоже соос утчасько ни карзылэсь ог 40 иськемын ДБ-3 самолёт усем бервылысь.ДБ-3 - кыдёке лобась бомбардировщик. Самолётэз 1935-тӥ арын поттыны кутскизы. Быдӟым ож дыръя со туж ӵем кутӥськиз. Омыре огпол ӝутскемаз 2 сюрс 500 килограмм бомбаос нуыны быгатэ вал. Кызьы гожто историкъёс, войналэн нырысетӥ араз ик гудырикошконэ асьме авиация Берлин вылэ нырысетӥ бомбаоссэ куштӥз ни.Котькуд техникалэн номерез вань. Со корт пусэз шедьтыса, тодыны луэ, кытын, ку со поттэмын, ку пуштытэмын, кудпалагес усемын, кин соин ожмаськиз.Новгород улосвылысь поисковикъёс самолётлэсь бер люкетсэ гинэ поттӥзы ай. Но номерезъя тодӥзы ни, со 22-тӥ авиаполкысь вылэм шуыса. Кытчы со лобе вылэм, кызьы усиз, тодмотэм ай. Но ДБ-3 самолётлэн люкетэныз ӵош нюр интыысь ожгарчилэн лысьӧмъёсыз но сюризы.Поисковикъёслы туж удалтӥз. Сыръясь му самолётлэсь ёзъёссэ гинэ ӧвӧл, мукет арбериосты но умой утьыса возем. Поттӥзы ожгар форма, пилоткаос, куншет. Уд но малпа, соос сомында ар музъем улын кыллемын шуыса. Стрелок интыын вылэм асьме улосчимы - старшой сержант Александр Васильевич Осинцев. Сое тодыны быгатӥзы бордысьтыз шедьтэм документъёсъя: адресъёсын книжка, дневник, медальон, профсоюз билет. Тужгес трос ивор сётӥз мотоцикллы водительской удостоверениез. Ижысь А. Осинцев войналэсь азьвыл.Музъем пушкын сомында ар улыса но, утиськемын удостоверенилэн туспуктэмезлэн оглюкетэз но гожъямъёсыз. Документ вылысь лыдӟыны луэ: Осинцев Александр Васильевич, удостоверение сётэмын Удм. АССР-ын Ижкарысь госавтоинспекциен. Эшшо одӥгаз документаз, 74-тӥ заводэн сётэмын шуыса, гожтэмын. Огвакытэ сыӵе лыдпусэз вал «Ижмаш» заводлэн.Элькунысь «Долг» огазеяськон басьтӥськиз Александр Васильевичлэсь ӵыжы-выжыоссэ утчан борды. Бырем ожгарчи сярысь ивор шедьтыны курыса, вазиськизы Удмуртиысь кун архиве. Татын но трос вылез тодмо луиз. Отын Александр Осинцевлэн личной ужез вань. Отчы люкамын заводын 30-тӥ аръёсы гожтэм тунсыко документъёс.Аслаз киыныз гожъям автобиографиез кылемын. Вордскемын Ижкарын 1917-тӥ арын. Атаез Василий Фёдорович рабочий луыса ужам, 1926-тӥ арын кулэм. Анаез Осинцева Евдокия Агеевна, пиез 1934-тӥ арын заводын ужаку, пенсиын вылэм ни. Александр Осинцев кышнояськыса вуттымтэ.Личной делоысьтыз ик тодыны луиз: ожын бырем воргоронлэн семьяяз 3 нылъёс но вылӥллям. Александра Осинцева вордскемын 1921-тӥ арын, агаез кадь ик, ужам заводын. Валентина 1938-тӥ арын мединститутын дышетске вылэм, берлогес фамилиез Батвинкина луиз шуыса пусъемын. Пичиез сузэрзы Любовь соку Ижысь 22-тӥ школаын дышетскем. Александра Осинцевалэн кузпалыз «Оборонлес» кун трестлэн Уваысь лесхозаз ужам. Шмаков яке Жмаков. Нимыз Михаил Иванович.Сомында документъёс но ӧз юрттэ асьме утчаськисьёслы Александр Осинцевлэсь ӵыжы-выжыоссэ шедьтыны. Но юрттӥз «Долг» огазеяськонлэн мукет поисковикъёсын кусып воземез. Новгород улосвылысь «Пирамида» огазеяськон Интернет вотэс пыр шедьтӥз Александр Васильевичлэн пичиезлэсь сузэрезлэсь Любовьлэсь внуксэ. Виталий Осинцев улэ Ижкарын. Со паймем но шумпотэм таӵе иворлы. Кызьы но ку быриз песянаезлэн агаез, та семьяын уг тодо вылэм.Виталий Осинцев мылкыд кариз ӵыжы-выжыезлэсь лысьӧмъёссэ Удмуртие вайыса ватыны. Озьыен, эшшо одӥгез солдат вордскем палъёсаз бертоз.А.В. Осинцевлэн но А.В. Осинцевалэн Удмуртилэн кун архиваз возиськись личной ужысьтызы документъёсНовгород улосвылысь Холм кар дорысь болотоысь поттэм шедьтосъёс. «Пирамида» огазеяськонлэн туспуктэмъёсыз.В.В. Осинцевлэн семья архивысьтыз туспуктэмъёсЭдуард Степанов Теги: Быдымож  